芰香亭
作者：李彭
朝代：宋

paragraphs: 束髪事明主，遇合誠獨難。
譬彼佩犢翁，穮蓘功貴完。
明府真權奇，汗溝沫流丹。
雅意獨當御，未享苜蓿盤。
詔許上紫殿，占對隨孔鸞。
底事寢不報，鼓船下風湍。
顧兹未逢年，于我頗復安。
治道貴清凈，稚耋家相歡。
桁楊生木鷄，榛蕪薙西園。
方塘毎製芰，澤畔思紉蘭。
靈修方布席，下詔應賜環。
勿墮逐臣淚，去躡青雲端。